Title: ประกาศคณะกรรมการควบคุมการใช้สารต้องห้ามทางการกีฬา เรื่อง การวินิจฉัยอุทธรณ์ พ.ศ. 2557

ประกาศคณะกรรมการควบคุมการใช้สารต้องห้ามทางการกีฬา

ประกาศคณะกรรมการควบคุมการใช้สารต้องห้ามทางการกีฬา
เรื่อง
การวินิจฉัยอุทธรณ์
พ.ศ. ๒๕๕๗[๑]

เพื่อให้การดำเนินงานของคณะกรรมการควบคุมการใช้สารต้องห้ามทางการกีฬาเป็นไปอย่างมีประสิทธิภาพ
อาศัยอำนาจตามความในมาตรา ๒๘ วรรคสอง แห่งพระราชบัญญัติควบคุมการใช้สารต้องห้ามทางการกีฬา
พ.ศ. ๒๕๕๕ คณะกรรมการควบคุมการใช้สารต้องห้ามทางการกีฬา จึงออกประกาศ เรื่อง
การวินิจฉัยอุทธรณ์ไว้ ดังต่อไปนี้

ข้อ ๑  เมื่อนักกีฬาหรือบุคคลซึ่งสนับสนุนการกีฬา
ได้รับหนังสือแจ้งคำสั่งลงโทษของการกีฬาแห่งประเทศไทยจากสำนักงานควบคุมการใช้สารต้องห้ามทางการกีฬาแล้วหากไม่พอใจคำสั่งลงโทษนั้น
ให้ผู้นั้นมีสิทธิอุทธรณ์เป็นหนังสือต่อคณะกรรมการวินิจฉัยอุทธรณ์ได้ภายใน ๑๕ วัน
นับแต่วันที่ได้รับแจ้งคำสั่ง

ข้อ ๒  คณะกรรมการวินิจฉัยอุทธรณ์จะต้องวินิจฉัยอุทธรณ์ให้แล้วเสร็จภายใน
๓๐ วันนับแต่วันที่ได้รับหนังสืออุทธรณ์

ข้อ ๓  ในการประชุมคณะกรรมการวินิจฉัยอุทธรณ์จะต้องมีกรรมการที่มีความรู้ความเชี่ยวชาญด้านการแพทย์
ด้านกฎหมาย และด้านกีฬา อย่างน้อยด้านละหนึ่งคนเข้าร่วมประชุม

ข้อ ๔  การประชุมของคณะกรรมการวินิจฉัยอุทธรณ์จะต้องเป็นไปโดยลับ
และคำตัดสินของคณะกรรมการให้ถือเสียงข้างมากเป็นเกณฑ์

ข้อ ๕  คำตัดสินของคณะกรรมการวินิจฉัยอุทธรณ์จะต้องทำเป็นลายลักษณ์อักษร
ลงวันที่และลายมือชื่อท้ายคำตัดสิน

ข้อ ๖  เมื่อคณะกรรมการวินิจฉัยอุทธรณ์ได้วินิจฉัยอุทธรณ์และได้ทำคำวินิจฉัยเรียบร้อยแล้วให้สำนักงานดำเนินการ
ดังต่อไปนี้
(๑) ในกรณีที่คำอุทธรณ์ฟังขึ้น
และคณะกรรมการวินิจฉัยอุทธรณ์มีคำวินิจฉัยให้ลดโทษ ให้สำนักงานแจ้งผลการวินิจฉัยอุทธรณ์ต่อการกีฬาแห่งประเทศไทยเพื่อมีคำสั่งลดโทษตามที่คณะกรรมการวินิจฉัยอุทธรณ์กำหนด
เมื่อการกีฬาแห่งประเทศไทยมีคำสั่งลดโทษแล้วให้สำนักงานแจ้งคำสั่งเป็นหนังสือลงทะเบียนตอบรับให้ผู้อุทธรณ์ทราบ
(๒) ในกรณีที่คำอุทธรณ์ไม่เป็นผล
ให้สำนักงานแจ้งผลการวินิจฉัยอุทธรณ์ต่อการกีฬาแห่งประเทศไทยทราบ
และแจ้งผลการวินิจฉัยอุทธรณ์เป็นหนังสือลงทะเบียนตอบรับให้ผู้อุทธรณ์ทราบ
(๓) แจ้งคำวินิจฉัยอุทธรณ์ให้สหพันธ์กีฬานานาชาติ องค์การต่อต้านการใช้สารต้องห้ามโลก
(WADA) และสมาคมกีฬาที่เป็นต้นสังกัดของนักกีฬาทราบ

ข้อ ๗  คำวินิจฉัยของคณะกรรมการให้เป็นที่สุด

ข้อ ๘  กระบวนการพิจารณาอุทธรณ์ของคณะกรรมการพิจารณาอุทธรณ์ตามคำสั่งการกีฬาแห่งประเทศไทยที่
๗๑/๒๕๕๕ ลงวันที่ ๒ เมษายน ๒๕๕๕ ที่ปฏิบัติตามระเบียบการกีฬาแห่งประเทศไทยว่าด้วยการควบคุมการใช้สารต้องห้ามทางการกีฬา
พ.ศ. ๒๕๔๕ ที่ได้ดำเนินการอยู่ก่อนวันที่ประกาศนี้ใช้บังคับ
ให้ถือว่าเป็นกระบวนการพิจารณาอุทธรณ์ของคณะกรรมการวินิจฉัยอุทธรณ์ตามประกาศนี้

ข้อ ๙  คำตัดสินของคณะกรรมการพิจารณาอุทธรณ์ตามคำสั่งการกีฬาแห่งประเทศไทย
ที่ ๗๑/๒๕๕๕ ลงวันที่ ๒ เมษายน ๒๕๕๕
ที่ปฏิบัติตามระเบียบการกีฬาแห่งประเทศไทยว่าด้วยการควบคุมการใช้สารต้องห้ามทางการกีฬา
พ.ศ. ๒๕๔๕ ที่มีอยู่ก่อนวันที่ประกาศนี้ใช้บังคับ
ให้มีผลใช้บังคับและถือเป็นคำตัดสินของคณะกรรมการวินิจฉัยอุทธรณ์ตามประกาศนี้

ข้อ ๑๐  ให้ผู้อำนวยการเป็นผู้รักษาการตามประกาศนี้

ให้ไว้
ณ วันที่ ๓๐ ธันวาคม พ.ศ. ๒๕๕๗
กอบกาญจน์
 วัฒนวรางกูร
รัฐมนตรีว่าการกระทรวงการท่องเที่ยวและกีฬา
ประธานคณะกรรมการควบคุมการใช้สารต้องห้ามทางการกีฬา

ปริยานุช/ผู้จัดทำ
๒๔ กุมภาพันธ์
๒๕๕๘

ปริญสินีย์/ผู้ตรวจ
๒๖ กุมภาพันธ์
๒๕๕๘

[๑] ราชกิจจานุเบกษา
เล่ม ๑๓๒/ตอนพิเศษ ๔๒ ง/หน้า ๙/๒๐ กุมภาพันธ์ ๒๕๕๘